
Gumihevederes szállítószalag görgők zajteljesítmény-szintjének meghatározása

TDK dolgozatom témájának kidolgozása során laboratóriumi méréseket végeztem új és használt szállítószalag görgőkön három fordulatszámon. A mérési eredmények alapján többek között azt vizsgáltam, hogy a fordulatszám növelésével hogyan változott az egyes görgők zajteljesítmény-szintje. A kapott eredmények alapján megállapítható – mint ahogy az várható volt - hogy a használt görgők nagyobb zajteljesítmény-szintet értek el, mint az újak. A fordulatszám növelésével mind az új, mind pedig a használt görgők esetében növekedett a zajteljesítmény-szint, valamint a használt görgők esetében a zajteljesítmény-szint növekedési üteme gyorsabb volt, mint az új görgők esetében. A hármas görgő méréséből származó eredmények csak korlátozottan voltak használhatók. Ennek oka, hogy ebben a görgőben a tömszelencék nagyon szorosan futottak, sokkal szorosabban, mint ami elvárható volt ettől a görgőtől. Emiatt ez a görgő a legkisebb fordulatszámon az adott rendszerrel nem volt mérhető. Sajnos a használt görgők esetében nem volt információnk a futási idő adatról, melynek ismerete természetesen további következtetésekre adott volna lehetőséget.
Összességében megállapítható, hogy az újabb görgők kisebb zajjal terhelik a környezetet, mint a régebbiek, vagyis ezekből is látható, hogy az elhasznált görgőket minden esetben újakra kellene cserélni, így elkerülhetőek lennének a különböző üzemi károk. Manapság sajnos kevés helyen cserélik ki ezeket az elhasználódott görgőket, mert a mai gazdasági helyzetben a különböző bányák nem engedhetik meg maguknak a gyakori cserét.



